חברים לרפואה

פרויקט ניתוב תרופות

המיזם הראשי והבולט של הארגון הוא פרויקט ניתוב התרופות. ההערכה היא כי בישראל נזרקות לפח תרופות שאינן בשימוש, בשווי כולל של למעלה מ-150 מיליון ₪ בשנה. מטרת המיזם היא לקלוט תרופות כאלה ולהעבירם לחולים קשים, לחולים כרוניים, לנכים ולנזקקים המתקשים לרוכשן. באמצעות הפרויקט מועברות התרופות לדורשיהן ללא תשלום, בכללן תרופות "רגילות" הכלולות בסל, כאלו שאינן כלולות בסל, וכן תרופות יקרות ונדירות.
לארגון למעלה כ-200 נקודות איסוף הפזורות ברחבי הארץ. התרופות מועברות על ידי התורמים אל נקודות האיסוף ומועברות משם אל מוקד ניתוב התרופות, שם הן ממוינות ונבדקות על ידי רוקחים מוסמכים, מוכנסות למאגר הממוחשב של הארגון ומאוכסנות בתנאי בית מרקחת. 
פניות לקבלת תרופות, מגיעות אל מוקד ניתוב התרופות, שם צוות המוקד מאמת את הנתונים, מוודא קבלת מרשם רופא תקף וכן הפנייה מעובדת סוציאלית. התרופות מאותרות במלאי ומועברות לחולים באמצעות שליחים או דואר רשום. ניהול הפרויקט, הפיקוח, המיון, האכסון והמשלוח ממומנים על ידי הארגון ללא כל הוצאה מצד החולים.
חברות ציבוריות ופרטיות שונות מקיימות שיתוף פעולה עם "חברים לרפואה" ומעודדות את עובדיהן להביא תרופות אל נקודת האיסוף שהחברה הקימה אצלה. חלקן אף משמשות כנקודת איסוף אזורית עבור תורמים מכל האזור.
ע"פ הארגון, נכון להיום, נשלחים מדי חודש, למעלה מ-3,000 משלוחי תרופות לחולים ברחבי הארץ.

בית מרקחת וולונטרי

בית מרקחת התנדבותי הוא מיזם בהקמה, ראשון מתחומו בעולם. מטרת הפרויקט היא לאפשר לחברות התרופות הגדולות בארץ ובעולם לתרום באופן ישיר ובהיקפים גדולים, תרופות לחולים אשר מתקשים לרוכשן. בדצמבר 2011, לאחר קבלת האישורים המתאימים והשלמת בניית המבנה בבני ברק, החלו בהרצתו הראשונית של המיזם.
על פי פרסומי הארגון, נכון ל-2013, במהלך חמש השנים האחרונות הצליח הארגון לאסוף מידי הציבור ולחלק לנזקקים תרופות בשווי של כ-60 מיליון שקלים.

קרנות סיוע והצלת חיים

מחלקת קרנות הסיוע בארגון מסייעת מדי שנה למאות חולים, בגיוס סכומי כסף גדולים למימון טיפולים רפואיים ותרופות שאינן כלולות בסל הבריאות. הקרנות הן אישיות ומוקמות לכל חולה הזקוק לסיוע כספי. בין החולים יש כאלה הזקוקים להשתלה דחופה, חולי סרטן וחולים כרוניים, הנזקקים לעיתים לסיוע להצלת חיים. בארגון כמאה וחמישים קרנות סיוע.

תמיכה בחולים המאושפזים בבתי חולים ובמרכזי שיקום

לארגון קרוב ל-4,000 מתנדבים, מבוגרים ובני נוער הפועלים ברחבי הארץ לסייע לחולים, נכים ובני משפחותיהם במגוון שירותים נדרשים. הפעילות מתקיימת בבתי חולים, מרכזי שיקום ובבתי ספר שיקומיים.

ילדים בעלי צרכים מיוחדים

כ-1200 ילדים ובני נוער נכים ובעלי מוגבלויות בגילאי 8–22, משתתפים בפעילויות שונות, בהן: טיולים בארץ ובעולם, מסיבות, מחנות קיץ, שבתות אירוח, אירועים ופרויקטים שונים. פעילות אלו נעשות בעזרת כ-500 בני נוער קבועים הפועלים בהתנדבות ועל ידי בנות שירות לאומי.
במהלך שנת תשע"ג בהתקיימו בארגון 15 שבתות אירוח, מסיבות חנוכה ופורים בעשרות בתי חולים ומרכזים רפואיים, ארבעה מחנות קיץ, עשרה ימי כיף מרוכזים, מחנות חורף לשכבה הצעירה ולשכבה הבוגרת, ואף טיול בן עשרה ימים לשווייץ.

פרויקט חונכות אקדמי

תוכניות "מעגלים" בשיתוף עם אוניברסיטת תל אביב, ו-"קשר" בשיתוף האוניברסיטה העברית בירושלים הם פרויקטים של חונכות אקדמית בעבור ילדים בעלי צרכים מיוחדים, המתבצעת על ידי סטודנטים לסיעוד ולריפוי בעיסוק. הפרויקט מתקיים כקורס חובה באוניברסיטת תל אביב ובאוניברסיטה העברית, ומתקיים כקורס רשות במכללת אחווה. הסטודנטים חונכים ילדים אלו כשעתיים בשבוע בתמורה לנקודות זכות אקדמיות. בזכות הצלחת הפרויקט, בכוונת הארגון להרחיבו למוסדות להשכלה גבוהה נוספים.